text: El-biler og vintervejr er en dårlig kombination
  28 februar 2010 kl. 17.06
  El-biler har i vintertiden kun en rækkevidde på omkring 75 kilometer på en opladning. Og så har den kun et meget begrænset varmeanlæg.
  Det har otte test-familier erfaret på den hårde måde de sidste tre måneder.
  Danmarks største forsøg med el-biler er i fuld gang i Juelsminde. 100 familier i Juelsminde og Horsens skal frem til udgangen af 2012 teste otte el-biler, og nu begynder de første test-rapporter at løbe ind.
  Testkørerne har fået masser af overraskelser i de seneste tre måneder.
  Forventningerne var høje, da de ombyggede franske biler 1. december sidste år blev afleveret til otte familier i Juelsminde af Energi Horsens, som står bag forsøget sammen med en række andre partnere. Bilerne er ombygget af et engelsk firma.
  